Rumantsch en la professiun e la scolaziun

(lr)

L'avrigl ha gì lieu a Cuira en la halla polivalenta da la caserna ina pitschna messa da commerzi organisada d'absolventas e d'absolvents da la Scola da cader. A chaschun da questa occurrenza ha er la Giuventetgna Rumantscha (GiuRu) pudì sa preschentar. Tranter auter ha ella preschentà la broschura "Ed ussa?".
L'intent da questa broschura sa drizza surtut a glieud giuvna dal territori rumantsch che stat avant la decisiun per ina scolaziun professiunala - e da dar ina survista dals avantatgs e da las pussaivladads dal rumantsch en la professiun e la scolaziun. La GiuRu vul mussar che la lingua rumantscha munta ina giada dapli ina gronda schanza per l'avegnir da mintga giuvenil.
La broschura descriva en detagl las differentas pussaivladads da scolaziun: dal 10avel onn da scola fin al studi da lingua e cultura rumantscha a las universitads da Friburg, Turitg e Genevra. Qualas premissas ch'existan per pudair frequentar ina tscherta scolaziun, quant ditg ch'ella dura e tge pussaivladads che sa porschan suenter, davart tut quai infurmescha questa broschura. Dasperas vegn fatg attent a la situaziun ed a la dotaziun dal rumantsch en mintga scola.
Plinavant preschenta "Ed ussa?" intginas organisaziuns ed instituziuns per la lingua e la cultura rumantscha sco er ils meds da massa rumantschs. Interessant èn er las duas intervistas curtas che punctueschan ils avantatgs da la lingua rumantscha sco instrument professiunal. Ina glista d'adressas impurtantas cumplettescha questa broschura cumpacta en furma da "booklet".